Karen J. Klint (S), 2006-02-10:
Vi har ingen problemer med, at takster skal være omkostningsbestemte.
En gammel rotte som mig, der har bevæget sig 30 år i det offentlige sociale system, kan slet ikke huske, at jeg har bevæget mig et sted, hvor de offentlige takster ikke har været omkostningsbestemte.
Den snyd på vægtskålen, der bliver lagt op til her, har jeg i hvert fald ikke rigtig registreret i mine mange års virke som visitator og som tilsynsførende både på private og på offentlige tilbud.
Vi synes også, det er fint, at der bliver så gennemskuelige takster, at der kan føres en reel kontrol med, at det er nonprofit, vi står over for; nonprofit i så vel det offentlige som i det private.
Det gør man jo, når der også står alt det her om, at det er for at øge den frie konkurrence.
For når det siges, at den frie konkurrence skal være der, hvem er det så, der kan snyde på vægten?
Er det det offentlige, der kan snyde på vægten, eller er det de private, der kan snyde på vægten?
I sidste uge diskuterede vi meget, om man måtte reklamere på offentlige gavle og på løsøre, mere end man må i det private.
Jamen hvor meget må de private nu få af reklameindtægter, som de kan nedsætte taksterne med for at udkonkurrere det offentlige, som ikke må have en reklameindtægt, men så må gøre noget andet?
Hvad er det egentlig, man leger med her?
Det er ikke nødvendigvis gennemskueligheden.
Så skulle der være helt ens regler.
Jeg synes også, at der kan være noget med tilkøbsydelser.
Vi ville gerne have, at der var flere muligheder for, at man kunne tilbyde nogle tilkøbsydelser inden for det offentlige, så der igen var en ligestilling med de private.
Det kan være tilkøbsydelser, der er helt frivillige eller ved siden af tilbuddet, men det kan også godt være nogle nuancer på tilbuddet, som der skal være en god fleksibilitet på.
Jeg kan være lidt bange for, at man kun en gang om året eller endda måske kun i forbindelse med rammeaftalerne er lang tid forud med takstfastsættelsen.
Vi skal i hvert fald have drøftet, hvordan vi får sat nogle takster på de behov, som vi ikke kender lige på det tidspunkt, men som opstår.
Jeg kender flere sociale institutioner, der i dag arbejder med forskellige takstnuancer på procenter.
Man har 80 pct.-takster, man har 120 pct.takster, og der vil jeg i hvert fald gerne have en sikkerhed for, at man også kan arbejde på den måde fremover, så man ikke bare har én takst på et tilbud, for så er der ikke nogen fleksibilitet, hvis de mennesker, man skal servicere, ikke ligner hinanden i væsentlig grad.
Og der er også det med, at der kan opstå nogle nye behov.
Så er der faktisk et afsnit i bemærkningerne, som jeg slet ikke forstår, og det kan være, at jeg skal have hjælp til det, når vi kommer i udvalget.
Det er på side 5 i lovforslaget, hvor der er tre punkter.
Man nævner punkterne 1, 2, 3, og det er noget med udgifter til ophold for danske statsborgere, og så er der udgifter til ophold for udenlandske statsborgere, og så står der udgifter til lommepenge, og så kommer der et afsnit.
Jeg ved ikke, om det er det første afsnit, der skal læses sådan, at hvis man får små børn, har man selvfølgelig små udgifter til lommepenge, og når man har store børn, kan det være en anden udgift, for der står noget om de faktisk forbrugte beløb, og så handler resten af afsnittet slet ikke om lommepenge.
Men jeg må vende tilbage til det og spørge om, hvad det egentlig er, der står.
Jeg synes, det er mærkeligt med en overskrift om lommepenge, for så står der noget om personaleløn.
Det kan også være, lønnen er så lille, at det, man får for det, faktisk er at betragte som lommepenge.
Så har jeg også et lille problem med, at KL er kommet med nogle bemærkninger i sit høringssvar, men at man i det resumé, ministeren kommer med, skriver, at KL ikke har nogen bemærkninger.
Så jeg vender nok tilbage med et par spørgsmål om det.
Så skal jeg selvfølgelig også komme med den ros, der skal til, og et af rosepunkterne til det her lovforslag er faktisk, at det nu bliver synliggjort, at man skal sikre den faglige udvikling, så omkostninger til personaleefteruddannelse og -vi dereudvikling også kommer ind og bliver synlige i taksterne.
Så ros for det sidste og et par spørgsmål til noget af det andet.